Níunda umferð Bestu deildar karla hófst í gærkvöld með tveimur leikjum. Mikil dramatík var í Vesturbænum er KR mætti ÍA og í Vestmannaeyjum var fyrrum landsliðsþjálfari óvænt á skýrslu í leik ÍBV og Víkings.
Í fyrri leik gærkvöldsins tóku Eyjamenn í ÍBV á móti Íslandsmeisturum Víkings. Víkingur vann öruggan 3-0 sigur og komst þar með upp í annað sæti deildarinnar, fimm stigum á eftir Breiðabliki sem á þó tvo leiki til góða. Heimir Hallgrímsson, fyrrum landsliðsþjálfari karla, var skráður á leikskýrslu sem einn liðstjóra ÍBV. Kom það einhverjum á óvart enda Heimir verið sterklega orðaður við þjálfarastöðuna í Val undanfarið. Hann þjálfaði síðast Al-Arabi í Katar eftir að hann hætti með landsliðið árið 2018.
Þá var mikið skorað í leik KR og ÍA sem endaði með 3-3 jafntefli. Eyþór Aron Wöhler skoraði tvö mörk fyrir ÍA en það dugði ekki til því KR jafnaði með sjálfsmarki á 90. mínútu. Eftir leikinn er KR í 5. sæti með 15 stig en ÍA í því 10. með 7 stig.
Fjórir leikir fara fram í deildinni í kvöld. KA tekur á móti Fram á Akureyri, FH fær Leikni Reykjavík í heimsókn, Keflavík mætir Stjörnunni í Reykjanesbæ og í stórleik kvöldsins tekur Valur á móti toppliði Breiðabliks sem enn hefur ekki tapað stigi.
Í Noregi voru fjórar landsliðskonur í knattspyrnu á ferðinni þegar leikið var í 16-liða úrslitum bikarkeppninnar þar í landi. Berglind Björg Þorvaldsdóttir skoraði fyrir Brann í 5-0 stórsigri á Arna-Björnar á heimavelli. Bæði hún og Svava Rós Guðmundsdóttir voru í byrjunarliði Brann. Varnarmaðurinn Ingibjörg Sigurðardóttir lék allan leikinn þegar lið hennar, Vålerenga, lagði Grimstad, 1-0, á útivelli. Þá kom Selma Sól Magnúsdóttir inn á sem varamaður í 2-1 útisigri Rosenborg á Aalesund. Brann, Vålerenga og Rosenborg skipa þrjú efstu sæti norsku deildarinnar nú þegar stutt er í að gert verði hlé vegna Evrópumótsins í Englandi.
Víkingur vann öruggan sigur í Vestmannaeyjum og KR og ÍA skildu jöfn í Vesturbæ þegar níunda umferð Bestu deildar karla fór af stað í gær.